1Kajariae, pahari handiai, keleh balakudoa akan ikei. Keleh balakudoa mangat barita ain Tuhan tau harajur ingabar bajeleng akan hete-hete tuntang inarima dengan bahalap, sama kilau je jari manjadi intu keton bihin. 2Keleh balakudoa kea uka Hatalla manyalamat ikei bara kare oloh je haliau tuntang papa. Basa dia urase oloh kareh percaya dengan barita ain Tuhan te. 3Tapi Tuhan te baketep. Ie kareh mampaabas keton tuntang mangalindong keton bara Taloh Papa. 4Tuntang ikei percaya lepah dengan Tuhan tahiu keton, je keton wayah toh malalus tuntang harajur malalus tinai taloh je inyoho ikei keton. 5Keleh Tuhan mangagalan keton mangat labih harati, je Hatalla sinta keton tuntang manenga atei je sabar akan keton. 6Pahari handiai, tagal kuasan Tuhan Yesus Kristus, ikei manyoho keton uka mangejau arep keton bara kare pahari je belom kadian, tuntang je dia manumon kare ajar je inenga ikei akan ewen. 7Keton kabuat katawan je keton harajur manumon sonto bara pambelom ikei. Ikei dia kadian katika ikei aton hong marak keton. 8Ikei jaton kuman panginan oloh je dia ikei mambayare. Tapi handau hamalem ikei bagawi mahampas uhat-tolang ikei mangat ikei dia manyusah eweh bewei bara keton. 9Ikei malalus jete dia awi ikei jaton hak manuntut uka keton mandohop ikei, tapi awi ikei handak manjadi sonto akan keton. 10Katika ikei magon aton hong bentok keton, ikei manenga kare atoran toh, "Oloh je dia handak bagawi, dia tau kuman." 11Ikei mansanan hal toh awi ikei mahining aton kare oloh hong marak keton je belom huang kakulas. Ewen jaton malalus taloh en-en, baya rajin omba campur huang urusan oloh beken. 12Huang aran Tuhan Yesus Kristus ikei manyoho oloh te tuntang mampingat, uka ewen bagawi bujur-buah tuntang manggau balanjan ewen kabuat. 13Tapi keton ela peda malalus taloh bahalap. 14Tau kea kareh aton oloh je dia maku manumon taloh je insanan ikei huang surat toh. Keleh batawat manaharep oloh je kilau te tuntang ela bergaul dengae mangat ie mahamen. 15Tapi ela mawi ie kilau musoh, keleh manasehat ie ih kilau ije biti pahari. 16Tuhan te upon kasanang-kamangat itah. Keleh Ie harajur manenga akan keton kasanang-kamangat huang kakare hal. Keleh Tuhan mampahayak Pahari samandiai. 17Tabe bara aku, Paulus. Aku kabuat je manyurat bagian jetoh. Jetoh ie tanda je inampaku hong kakare suratku. 18Keleh Tuhan itah Yesus Kristus mamberkat pahari samandiai. Hormat ikei, Paulus
bjn_Latn